b'\n_START_ARTICLE_\nKrigens unge hjerter\n_START_PARAGRAPH_\nKrigens unge hjerter (originaltittel Unsere M\xc3\xbctter, unsere V\xc3\xa4ter - V\xc3\xa5re m\xc3\xb8dre, v\xc3\xa5re fedre) er en tysk fjernsynsserie som over tre 90-minutters episoder viser fem unge berlineres opplevelser under andre verdenskrig._NEWLINE_Filmen ble f\xc3\xb8rste gang sendt p\xc3\xa5 tyske  ZDF  og \xc3\xb8sterrikske ORF 17., 18. og 20. mars 2013, p\xc3\xa5 NRK f\xc3\xb8rste gang 12., 19. og 26. november 2013. Da serien f\xc3\xb8rst ble vist i Tyskland fikk hver episode rundt 7 millioner seere. If\xc3\xb8lge The Economist var dette muligens det tyske TV-dramaet som har startet mest offentlig debatt.\n_START_SECTION_\nHandling og persongalleri\n_START_PARAGRAPH_\nSommeren 1941 m\xc3\xb8tes fem venner, alle rundt 20 \xc3\xa5r, en siste gang f\xc3\xb8r krigen skiller dem ad. Wilhelm er l\xc3\xb8ytnant i Wehrmacht og skal lede et infanterikompani p\xc3\xa5 \xc3\xb8stfronten. Hans tre \xc3\xa5r yngre bror, skj\xc3\xb8nn\xc3\xa5nden Friedhelm, tjenestegj\xc3\xb8r som menig i samme kompani. Charlotte melder seg frivillig som feltsykepleier og tjenestegj\xc3\xb8r i n\xc3\xa6rheten av br\xc3\xb8drenes kompani. J\xc3\xb8diske Viktor fors\xc3\xb8ker etter litt n\xc3\xb8ling \xc3\xa5 komme seg ut av Tyskland og kj\xc3\xa6resten Greta er en aspirerende sanger. Vennene regner med at krigen blir kortvarig og at de vil m\xc3\xb8tes igjen til jul samme \xc3\xa5r, men de overlevende m\xc3\xb8tes ikke igjen f\xc3\xb8r etter at krigen er over, og i l\xc3\xb8pet av disse fire \xc3\xa5rene er de og landet deres blitt forandret p\xc3\xa5 en gjennomgripende, nesten \xc3\xb8deleggende m\xc3\xa5te.\n_START_SECTION_\nBakgrunn\n_START_PARAGRAPH_\nProsjektet er realisert av den tyske fjernsynsprodusenten Nico Hofmann og hans produksjonsselskap teamWorx. Hofmann, som fikk ideen til filmen ved \xc3\xa5 lese farens krigsdagb\xc3\xb8ker, har erkjent at det finnes paralleller mellom farens biografi og rollefiguren Wilhelm Winter.\n_START_SECTION_\nTyske historikeres omtale\n_START_PARAGRAPH_\nSerien har vunnet flere priser i Tyskland og f\xc3\xa5tt mye god kritikk i pressen, men omtalen fra landets faghistorikere er delt. Norbert Frei fra Friedrich-Schiller Universit\xc3\xa4t i Jena karakteriserer filmen som et framskritt siden den viser krigen mot Sovjetunionen langt mer usminket enn noen gang tidligere p\xc3\xa5 tysk fjernsyn. I tillegg ber\xc3\xb8mmer han den nyanserte persontegningen, han ser ingen endimensjonale, idealiserte figurer, ingen invitt til lettvint identifikasjon, intet melodrama, bare nedbrutte karakterer som innser at de er medskyldige. Frei oppsummerer med at filmen er \xc2\xabviktig og ny\xc2\xbb. Habbo Knoch ved Georg-August-Universit\xc3\xa4t i G\xc3\xb6ttingen mener at filmskaperne mislykkes i \xc3\xa5 vise hvorfor nazismen fungerte fordi hovedpersonene er s\xc3\xa5 unge at de hovedsakelig m\xc3\xa5 regnes som skyldfrie krigsofre. Han etterlyser en nyansert framstilling av normale personer i 30- og  40-\xc3\xa5rene, dvs de \xc3\xa5rgangene som kollektivt bygde opp og bar krigen gjennom en kombinasjon av overbevisning og nyttekalkyle. Volkhard Knigge, leder av Stiftung Gedenkst\xc3\xa4tten Buchenwald und Mittelbau-Dora, har p\xc3\xa5pekt at bruken av fem apolitiske ungdommer er historisk lite troverdig, siden den intense propagandaen som generasjonen f\xc3\xb8dt rundt 1920 var blitt utsatt for i oppvekst\xc3\xa5rende gjorde at de fleste stilte seg bak sin F\xc3\xbchrer med gl\xc3\xb8dende engasjement._NEWLINE_Ulrich Herbert, professor i nyere historie ved Albert-Ludwigs-Universit\xc3\xa4t i Freiburg, slakter ikke filmh\xc3\xa5ndverket, men mener filmen er forfeilet fordi det historiske perspektivet er feil, b\xc3\xa5de det allmenne og det private. I likhet med Knigge mener Herbert at de tjue \xc3\xa5r gamle rollefigurene er uhistorisk framstilt siden de ikke framstilles som grundig indoktrinerte nazitilhengere slik det store flertallet i denne aldersgruppen i realiteten var. Ogs\xc3\xa5 Herbert savner en korrekt framstilling av regimets st\xc3\xb8ttespillere og p\xc3\xa5peker at overbeviste nazister i  Sicherheitsdienst portretteres ved hjelp av de vanlige stereotypiene. I virkeligheten var de fleste SD-offiserene velutdannede og kultiverte; selv de som verken var sadistiske, naive eller forrykte var overbevist om at den tyske krigf\xc3\xb8ringen var riktig og at j\xc3\xb8dene m\xc3\xa5tte forf\xc3\xb8lges og utryddes.\n_START_SECTION_\nKontroverser\n_START_PARAGRAPH_\nPolsk presse protesterte heftig mot det de oppfattet som en framstilling av polske partisaner og polsk sivilbefolkning som enkle, provinsielle og med st\xc3\xb8rre j\xc3\xb8dehat enn hovedpersonene.  Parallellen med Goebbels propagandafilmer ble p\xc3\xa5pekt: primitive polske partisaner if\xc3\xb8rt skitne uniformer dr\xc3\xb8mmer om lapskaus med p\xc3\xb8lser, mens de tyske hovedheltene framstilles som velutdannede og sympativekkende ungdommer med medbrakt klassisk litteratur til fronten, og wehrmachtsoldater som dr\xc3\xb8mmer om filosofistudier i Freiburg._NEWLINE_Ogs\xc3\xa5 i Russland reagerte pressen p\xc3\xa5 det de oppfattet som en ensidig framstilling av soldatene i Den r\xc3\xb8de arm\xc3\xa9 som gjennomg\xc3\xa5ende drikkfeldige volds- og voldtektsmenn.'